《四月二十八日感作示同年叶金胪二章 其二》
清代·姚燮

有花与君赏，有酒斟酌之。罗衣何瑟瑟，春风窅来吹。

晚色入平陌，烟草弄其姿。平荡但空绿，安辨垂杨枝？

皇天养群物，祥瀣无偏滋。未闻千尺柯，下与井黾期。

鞭雷走六合，狡虎难为奇。大海可习战，安用昆明池？

止当万仞立，去当寥廓飞。鸾凤有羽毛，顾影毋相疑。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。